25. Əgər, madam, hərgah, indi ki, bir halda ki bağlayıcılarını cümlələrə düzgün yerləşdirin.
    1. (...) hər bir ailə bir tarixdir, onu nə üçün diqqətlə öyrənməyək. (A.Lamartin)
    2. (...) Allah olmasaydı, insan bu qədər dəyərli ola bilərdimi? (A.Kamyu)
    3. (...) danışmağı bacarmırsan, heç olmazsa, susmağı öyrən. (R.Pomponi)
    4. (...) sülh ilə göyərər dilək,
       Döyüşdə at çapmaq daha nə demək? (N.Gəncəvi)
26. Verilmiş sadə cümlələri tabeli mürəkkəb cümlələrə çevirin. Durğu işarələrindən düzgün istifadə edin.
    1. Başqalarının təcrübəsindən faydalanmağı bacaran xoşbəxt adamdır. (O.Kant)
    2. Lovğalıq insanların qəlbindəki bütün yaxşılıqları yox edən güclü zəhərdir.
    3. İnsan ancaq öz təkəbbüründən əl çəkdikdən sonra cəmiyyətlə ayaqlaşa bilər. (Konfutsi)
    4. Düşünəndə yaşayıram. (R.Dekart)
    5. Eyiblərin ən böyüyü öz eybini görməməkdir. (K.İmmerman)
    ✓ İlk 2 cümləni sintaktik təhlil edin.
    ✓ Tabeli mürəkkəb cümlələrin sxemini qurun.
    ✓ Baş və budaq cümlənin hansı vasitələrlə bağlandığını deyin.
27. Cümlələrdən hansına əgər bağlayıcısını artırmaq olar?
    1. Ağıl kordursa, gözlərdən nə fayda! (Ərəb atalar sözü)
    2. Bir söz ki qaşlara düyün vuracaq,
       Gözəl söz olsa da, söyləmə, burax. (N.Gəncəvi)
    3. İnsanları sevsən, sevilərsən. (D.Karnegi)
    4. Sevdiyini əldə edə bilməsən də, əldə etdiyini sevməyə çalış. (T.Korneli)
    5. Könlü və sözü bir olmayan insanın yüz dili olsa belə, o yenə dilsiz sayılır.
       (C.Rumi)
    6. Vicdanınız sizə nə yolla əmr edirsə, elə də hərəkət edin. (S.Hüseyn)
    7. Kimin nəyi vardısa, süfrəyə qoymuşdu. (Ə.Babayeva)
    8. Adam var, başına səpəsən güllər,
       Adam var, gözünə çəkəsən millər. (Abbas Tufarqanlı)