Vasitəsiz nitq müəllifin sözləri arasında işlənə bilir. Dırnaq işarəsi daxilində verilən vasitəsiz nitqdən əvvəl qoşa nöqtə işarəsi qoyulur. Vasitəsiz nitqin sonunda intonasiyadan asılı olaraq işlədilən sual və ya nida işarəsi dırnağın içində verilir. Dırnaqdan sonra vergül işarəsi, sondakı müəllif sözündən əvvəl isə tire işarəsi qoyulur.
Yəni
M: “V”, - m.
M: “V?” - m.
M: - “V!” - m.
Müəllifin sözləri vasitəsiz nitqin arasında işləndikdə müəllifin sözlərindən həm əvvəl, həm də sonra vergül və tire işarələrindən istifadə olunur. İntonasiyadan asılı olaraq sonda qoyulan sual və ya nida işarəsi dırnağın içində verilir. Nöqtə isə dırnaq işarəsindən sonra qoyulur.
Yəni
“V, - m, - v”.
“V,-m,-v!”
“V, - m, - v?”
Müəllif sözlərindən əvvəl və sonra işlənən vasitəsiz nitq ayrı-ayrı cümlələr olduqda müəllif sözündən sonra nöqtə və tire qoyulur.
Yəni
“V,-m.-V.”
Sxemlərə uyğun cümlələr qurun.

19. Mətndə vasitəsiz nitqli cümlələri müəyyənləşdirib durğu işarələrini düzgün qoyun. Hansı sözlər böyük hərflə yazılmalıdır?

    Bir kişini günahsız olduğu halda dar ağacından asmağa hazırlaşırlar. İpi boğazına keçirərkən o, cəlladdan Məni bu dar ağacından deyil, o biri dar ağacından asın deyə xahiş edir, cəllad rədd etmək istədikdə məhkum yalvarır

    Mən ki ölümdən boyun qaçırmıram, sənin üçün nə fərqi var, bu ağac olmasın, o ağac olsun. Amma mənim üçün fərqi var.

    Nəhayət, cəllad razı olur. Məhkumu o biri dar ağacının altına aparan zaman çapar özünü yetirib şahın məktubunu cəllada verir. O, məktubda bu sözləri oxuyur məhbus günahsızdır onu dərhal azad edin Cəllad dərhal dar ağacının ipini kişinin boğazından çıxarıb onu azad edir.

    Yenidən dünyaya gəlmiş məhbus cəllada müraciətlə deyir İndi gördün ki, bu ağacla o ağac arasında fərq var?!