23. Cümlələrdə fərqləndirilmiş ifadələri sintaktik baxımdan təhlil edin.
    1. Beləliklə, cinayətkar Güldəstə bir-birinə zidd mövqe tutmuş iki əməliyyat müvəkkilinin hansının daha düzgün üsulla işlədiyini aşkara çıxarmaq üçün qəribə bir məhək daşına çevrilmişdi (H.Seyidbəyli). 2. Cavanlar artıq süd rənginə çalan Kürün sahillərindəki kolların arasında gəzə-gəzə şirin söhbət edirdilər (H.Seyidbəyli). 3. Təzəcə dil açmağa başlayan Gülnar elə şirin danışırdı ki. 4. Mənim üçün gecə ilə gündüzün, yay ilə qışın fərqi yoxdur (R.N.Güntəkin). 5. Ləman onu çox diqqətlə, bir kəlmə sözünü nəzərdən qaçırmadan dinləyir, belə dəhşətli bir sirri etibar edib ona danışdığı üçün ürəyində Teymura təşəkkür edirdi (H.Seyidbəyli).
    1. Çox sözünü ayrı-ayrı cümlələrdə təyin və zərflik kimi işlədin.
24. Mətni oxuyun, zərflikləri seçib qruplaşdırın.

    Darıxmışam, müəllim... Yaman darıxmışam. Həlim səsin, isti nəfəsin üçün darıxmışam. Ağ saçların, bəyaz surətin üçün yaman darıxmışam.

    Əlimdən tutub mənə yazmaq öyrədən yumşaq əlinin hərarəti üçün, məzəli, şirin dilin, nurani görkəmin, ağır yerişin üçün yaman darıxmışam.

    Dərs vaxtı yorulduğumuzu hiss edəndə danışdığın kiçik nağıllar üçün yaman darıxmışam. Dəyərli nəsihətlərin, məsləhətlərin üçün darıxmışam.

    Həyatımın uzaq uşaqlıq illərində müəllim simanda sanki özümə bir ata tapmışdım. Atamı görməmişəm. Ata kimi sevdiyim müəllimim, darıxmışam sənin üçün.

    Ömrümün bu ahıl çağında sənə çox ehtiyacım var. Müəllimlərim çox olub, amma sənin üçün darıxmışam.

    Sənə təzim etməyin, sənə təşəkkür etməyin, sənin təbaşirli əlini öpməyin vaxtı çatıb, lakin tapa bilmirəm səni.

    Özünü tapa bilməsəm də, məzarını tapdım, özü də lap atamın məzarının qonşuluğunda.

    Darıxmışam, müəllim! Həm də gecikmişəm!

    Sənin təbaşirli, ağ əllərini öpə bilmədim. İcazə ver, məzar daşını öpüm.

    Darıxmışam sənin üçün, müəllim! Çox darıxmışam!..

    “Füyuzat” jurnalından, 2011-ci il
    1. Mətndəki zərflikləri tapıb məna növünü və ifadə vasitələrini müəyyənləşdirin.
    2. Birinci abzasda hansı sözlər bir-birinin sinonimi ola bilər?
    3. Hansı sözlər sintaktik vəzifə daşımır? Niyə?
    4. Mətnlə bağlı suallar tərtib edin.