27. Verilmiş sözlərdən feili birləşmə düzəldib həmin birləşmələri səbəb və məqsəd zərfliyi kimi cümlələrdə işlədin.
    Vətən
    Qələbə
    qazanmaq
    qorumaq
    üçün
    ötrü
28. Nöqtələrin yerinə lazım olan şəkilçiləri artırın. Qoşmalardan uyğun olanını istifadə edib cümlələri tamamlayın. Qoşmalı birləşmələrin sintaktik vəzifəsini müəyyən edin.
    - İsi Mahmud ağanı qayğıdan xilas edib onun xatirini qırmamaq (üçün, ötrü, görə) bu nikahı qəbul edirdi. (Ə. Cəfərzadə)
    - Düzü, səninlə başqa bir iş... (üçün, ötrü, görə) məsləhətləşməyə gəlmişəm. (F.Kərimzadə)
    - Mən bunu indi sənə on... (üçün, görə, ötrü) yazıram ki, dost-aşna hər məktubda mənə bu barədə işarə vurur. (Ə.Cəfərzadə)
    - Səndən nəyi isə gizli saxla... (üçün, ötrü, görə) həmişə özümü danlayıram. (İ.Hüseynov)
29. Dağ başı, irəli, ətraf, Azərbaycan Respublikası, şəhər, kəndin kənarı, ibadət otağı, geri, futbol meydançası, Yer kürəsi söz və söz birləşmələrini ayrı-ayrı cümlələrdə mübtəda və yer zərfliyi vəzifəsində işlədin.
30. Sonra, əvvəl, qabaq sözlərini qoşma və zərf kimi cümlələrdə işlədin. Sonra həmin sözlərin sintaktik vəzifəsini müəyyənləşdirin. Nə müşahidə etdiniz?

    1-ci bölmənin materiallarından istifadə edərək hazırladığınız izahlı lüğətə yekun vurmağı unutmayın.

    Çalışın ki, sözlərin mənasını bədii ədəbiyyatdan seçdiyiniz nümunələrlə əsaslandırasınız.

    Nümunə:

    Maarif - əhali arasında savad, bilik yaymaq üçün həyata keçirilən tədbirlər sistemi. Məktəb maarif və elmin bağıdır. (İ.Həqqi)

    Digər bölmələrdə də bu işi davam etdirin.