15. Mətndəki mürəkkəb adların yazılışının düzgün olduğunu əsaslandırın.
16. Mətnin birinci hissəsinin hansı cümləsində söz sırasının pozulması faktı var?
17. Əvəzlik və onun məna növləri haqqında bildiklərinizi xatırlayın. Əvəzliklə bağlı dialoq qurun. Nümunə kimi 1-2 sual təqdim olunur:
    - Əvəzlik nəyə deyilir?
    - Mətndə əvəzliyin hansı növləri işlənmişdir?
    - Onlar hansı nitq hissələrini əvəz etmişdir?
    - Əvəzliyi əvəz edən sözlər hansılardır? və s.
    ✓ Fikirlərinizi nümunələrlə əsaslandırın.
18. Mətndə (səh. 143) fərqləndirilmiş cümləni tabeli mürəkkəb cümləyə çevirin.
19. Mətndə altından xətt çəkilmiş cümlələrin tabeli və tabesiz mürəkkəb cümlə olduğunu əsaslandırın. Həmin cümlələrdə sual əvəzliklərini tapın və onların funksiyasını müəyyənləşdirin.

Tabeli mürəkkəb cümlənin tərkib hissələri bağlayıcı sözlər vasitəsilə də əlaqələnir. Bağlayıcı sözlər, əsasən, sual əvəzlikləri ilə ifadə olunur. Məsələn:

Ana öz uşağının üstündə necə əsirsə, biz də öz dostlarımız üçün o cür əsməliyik. (S.Budda)

Ki ədatı ilə işlənən sual əvəzlikləri də bağlayıcı söz hesab edilir.

Kimin ki ixtiyarı sədaqətə bağlıdır,

Taleyinin axırı səadətə bağlıdır. (N. Gəncəvi)

Cümlələrdə fərqləndirilmiş sözlər bağlayıcı sözlərdir. Bağlayıcı sözlərdən əvvəl və sonra vergül işarəsi qoyulmur.

İnsan nə qədər az düşünürsə, o qədər çox danışır. (Ş.Monteskyö)

20. Aşağıdakı cümlələrdə bağlayıcı sözləri seçin. Onların cümlədə rolunu izah edin.

- Hər kəs ki lovğadır, onda olmaz hünərdən əsər.
- Ədalət mülkündən kim üz çevirsə,
  Ona aqil deməz ağıllı kimsə. (N.Gəncəvi)