18. Mətni oxuyun, tapşınqları yerinə yetirin.

Müstəqil Zaqafqaziya Federativ Respublikası elan olunduqda - aprelin 26-da təşkil olunmuş hökumətin tərkibində F.X.Xoyski xalq maarif naziri vəzifəsini tutur. Fətəli xan Tiflisdə yaradılması qərarlaşdırılan Avropa tipli universitetin Bakıda açılması təklifini irəli sürür və sonralar Azərbaycan Cümhuriyyəti dövründə Bakıda universitetin açılmasında mühüm xidmətləri olur. Bakı Dövlət Universitetinin ilk rektoru olmuş professor V.İ.Razumovski həmin dövrü xatırlayarkən yazırdı ki, Qafqaz da Zaqafqaziya Federativ Respublikası olaraq Rusiyadan ayrıldı və gürcülərdən, ermənilərdən, türklərdən ibarət birgə hökumət təşkil edildi. Xalq maarif naziri bakılı F.X.Xoyski idi. Biz Tiflisdə “rus universiteti”nin təşkili üçün apardığımız işdən istifadə etməyi həmin hökumətə təklif etdik. Nazir bizi dinlədi və Tiflisdə “rus universiteti”nin təsis edilməsinə rəğbətini bildirərək əlavə etdi: “Bəs niyə Tiflisdə? Tiflisdə Politexnikum var, indi də gürcü universiteti... Bəlkə, universiteti Bakıda açmaq daha düzgün olardı?” O bizim məlumat məktubumuzu nəzərdən keçirmək üçün götürdü və məqsədimiz barədə Nazirlər Şurasına məlumat verəcəyini vəd etdi.

1. Mətnin məzmununa münasibət bildirin.
2. Hansı cümlədə başqasının nitqi olduğu kimi verilir? Həmin cümləni elə işlədin ki, mətn qrammatik cəhətdən dəyişilmiş formada verilsin.
3. Hansı cümlədə başqasının nitqinin məzmunu qrammatik cəhətdən dəyişdirilmiş şəkildə çatdırılır? Həmin cümləni elə işlədin ki, məzmun olduğu kimi verilsin.
4. Bakı Dövlət Universitetinin açılış tarixi barədə məlumat toplayıb Fətəli xan Xoyskinin vədinə nə dərəcədə əməl etməsi barədə danışın.

19. Hər hansı bir tarixi məkana və ya muzeyə ekskursiya təşkil edin. Ekskursiya zamanı gördükləriniz, müşahidə etdikləriniz əsasında dialoq tərtib edin. Dialoqda yeri gəldikcə başqasının nitqini müxtəlif formalarda verməyə çalışın.