13. Cümlələri elə dəyişin ki, tabesiz mürəkkəb cümlələr alınsın.

- Qazi Əhmədin çıxardığı hökmləri cəllad icra etmişdi. (F.Kərimzadə)
- Səhər yenicə açılanda isti yaz günəşinin şüaları qocaman Xəzərin yaşımtıl-göy sularını xüsusi bir gözəlliklə işıqlandırırdı. (C.Əmirov)
- Həmin gün nahar fasiləsinə çıxmayan Adilə Paşayeva iş gününün nə vaxt başa çatdığını belə bilmədi. (C. Əmirov)
- Elan yapışdıran qoca adamları laqeyd nəzərlərlə süzərək yoluna davam etdi. (H.Seyidbəyli)
- Başdan-ayağa yaşıllıq içində olan həyətdə bitmiş ağaclar kəndimizin ağaclarından fərqlənirdi. (Ə.Əhmədova)

14. Və bağlayıcısını ayrı-ayrı cümlələrdə elə işlədin ki:

1. Həmcins tamamlıqları bir-biri ilə əlaqələndirsin
2. Hadisələrin ardıcıl baş verdiyini əks etdirən tabesiz mürəkkəb cümlələrin tərkib hissələri arasında əlaqə yaratsın.

Amma, ancaq, lakin, halbuki bağlayıcılarının işləndiyi tabesiz mürəkkəb cümlələrdə vergül işarəsi bağlayıcılardan əvvəl qoyulur.
Məsələn:
Çox yaşamaq əlimizdə deyil, lakin adımızı çox yaşatmaq əlimizdədir.
(Şəhabəddin)
Surxay yarımçıq qalmış simfoniyasını davam etdirmək istədi, ancaq qəlbindəki anlaşılmaz hisslər imkan vermədi. (İ.Əfəndiyev)
Teymur birtəhər özünü ələ aldı, halbuki Şəmsidən eşitdiyi xəbər onun ürəyinə bir ox kimi sancılmışdı. (H.Seyidbəyli)
İsə bağlayıcısından nə əvvəl, nə də sonra vergül qoyulur. Məsələn:
Şəxsiyyəti valideyn, ruhu isə müəllim tərbiyə edir. (N. V.Qoqol)

15. Cümlələri fərqləndirib lazımi yerdə durğu işarələrini bərpa edin. Cümlələri hansı baxımdan fərqləndirdiniz?
    1. Mirzə Valehin yetirməsi olan Adil öz bilik və qabiliyyəti ilə hər kəsi təəccübləndirərdi. (S.Rəhimov) 2. Sonra da müəllimlər qoltuqlarında dəftər-kitab siniflərə girdilər qapıları örtdülər. (S.Rəhimov) 3. Şəhərə qaranlıq çökdü və bu dekabr gecəsi ilin ən uzun gecələrindən biri olacaqdı. (E.Elatli)