Bəzən ki bağlayıcısının işləndiyi tabeli mürəkkəb cümlələrdə budaq cümlə baş cümlədən əvvəl gəlir.
Təzəcə gəlmişdi ki, polkovnik Baratovun onu axtardığını dedilər. (E.Elatlı)
budaq cümlə baş cümlə
nə zaman?
Polkovnik Baratovun onu axtardığını dedilər təzəcə gələndə

Belə cümlələrdə budaq cümlə baş cümlədəki hərəkətin zamanını bildirir.

15. Cümlələri müqayisə edib baş və budaq cümlələrin yerini müəyyənləşdirin, sxemlərini qurun.
    Qeyd:
    Bunun üçün baş cümlədən budaq cümləyə sual verməyə çalışın.
    Nümunə:
    nəyi?
    bu gün dərsi məndən soruşacağını
    Müəllim dedi ki, bu gün dərsi məndən soruşacaq.
    - Mən etiraf edirəm ki, bizim dağların mənzərəsini tam verə bilmək üçün Səməd Vurğun qələmi gərəkdir. (S.Rəhimov)
    - Özünə yenicə ev-eşik düzəldib şad-xürrəm yaşamağa başlamışdı ki, vəzirin nökəri qapını kəsdirdi. (Ə.Cəfərzadə)
    - Məlumdur ki, L.N.Tolstoy “Uşaqlıq və ilk gənclik” əsərini məhz Qafqazda yazmışdır. (N.Tixonov)
    - Zaman keçdikcə həyat bizə öyrədir ki, həqiqətdən böyük möcüzə yoxdur.
      (M.Meterlink)
16. Aşağıdakı cümlələrin hansında ki-dən sonra vergül işarəsi qoyulmalıdır?
    1. O yerdə ki dalğalanır dost ellərin bayrağı, Şeirim orda qanad çalır (S.Rüstəm). 2. Atası bilmək istəyirdi ki Araz haradan gəlir və orada nələr baş verir (A.Şaiq). 3. Mən sizdən divarı yazmaqdan ötrü incimirəm, nə qədər ki sizin yalan danışmağınıza inciyirəm (C.Məmmədquluzadə). 4. Azərbaycan deyiləndə ayağa dur ki Ana yurdun ürəyinə toxuna bilər (M.Araz). 5. Ağqoyunlu hökmdarı qorxuya düşdü, ona görə ki iki ildən sonra belə bir qəhrəmanın qabağında durmağın nə qədər müşkül olduğunu anladı (Ə.Nicat). 6. Elə ki böyüdün belədir qayda, Atanın adından sənə nə fayda? (N.Gəncəvi)